**Štruktúra typickej živočíšnej bunky:**  

1. Jadierko  

2. Jadro  

3. Ribozóm (malé bodky)  

4. Vezikula  

5. Drsné endoplazmatické retikulum  

6. Golgiho aparát  

7. Cytoskelet  

8. Hladké endoplazmatické retikulum  

9. Mitochondria  

10. Vakuola  

11. **Cytosól** (spolu s ostatnými organelami tvorí cytoplazmu)  

12. Lyzozóm  

13. Centrozóm spolu s centriolami  

14. Cytoplazmatická membrána

**Cytosól** (iné názvy pozri nižšie) je gélovité vnútorné prostredie bunky javiace sa v elektrónovom mikroskope amorfne (beztvaro). 

Cytosól spolu s tekutinami vnútri jadra (a ostatných organel) sa označuje názvom **vnútrobunkové tekutiny** (=**intracelulárne tekutiny**).

Názvy
-----

V literatúre sa vyskytujú tieto názvy: **cytosól**, **cytosol**, **cytozól**, **cytozol**, **základná plazma**, **cytoplazma** v užšom zmysle, **základná cytoplazma**, **hyaloplazma**, **cytoplazmatický matrix** [jazykovo nesprávne: cytoplazmatická matrix], **plazmový matrix** [jazykovo nesprávne: plazmová matrix], **matrix** v užšom zmysle , **základná cytoplazmatická substancia (bunky)**. 

O cytoplazme v širšom zmysle pozri cytoplazma.

Názov **matrix** v širšom zmysle označuje celú hmotu bunky (t.j. vrátane organel, inklúzií, povrchu atď.). Ďalšie významy slova matrix pozri v článku matrix.

Zloženie cytosólu
-----------------

Cytosól tvorí vnútorné prostredie bunky. Je tekutý až rôsolovitý a vykonáva mnoho úloh. V prvom rade ide o všeobecné bunkové prostredie, ktorého 75 až 80 % tvorí voda. Gélovitosť cytosólu závisí od množstva anorganických a organických látok a biomakromolekúl rozpustených v tejto vode. Prítomnosť určitej látky v bunke je často podmienená jej rozpustnosťou vo vode. Najčastejšími anorganickými látkami v cytosóle okrem vody sú anorganické zlúčeniny kyslíka (napr. molekulový kyslík alebo kyslíkové radikály), uhlíka (napr. oxid uhličitý), dusíka (napr. amoniak), fosforu (napr. pyrofosfát) a síry a ďalej ióny draslíka, sodíka, vápnika, horčíka, mangánu, zinku a ďalších. Najčastejšími organickými látkami v cytosóle sú aminokyseliny, mastné kyseliny, nukleotidy, organické kyseliny a rôzne metabolické medziprodukty. Najčastejšími biomakromolekulami v cytosóle sú proteíny (napr. enzýmy), sacharidy, lipidy a nukleové kyseliny. Cytoplazma v bunke nie je homogénnou emulziou; pri povrchu bunky je tekutejšia (ektoplazma), vo vnútri viskóznejšia (endoplazma).

Vlastnosti cytosólu
-------------------

Fakt, že je tvorený prevažne vodou, dáva cytosólu charakteristické vlastnosti. Voda je polárne rozpúšťadlo a dobre rozpúsťa polárne a hydrofilné látky. Napríklad proteíny môžu svoju funkciu plniť iba vtedy, keď sú v bunke v rozpustenom stave. Inak fungujú hydrofóbne látky, ktoré sa vo vode nerozpúšťajú, ale naopak agregujú (zhlukujú). Typicky hydrofóbne sú lipidy; vďaka vodnému prostrediu sa zachováva štruktúra biomembrán, ktorú tvoria prevažne lipidy.

Medzi výhody vodného charakteru cytosólu patria i termoregulačné schopnosti. Voda dobre vedie teplo, takže "prehriatie" určitej oblasti bunky a jej následné tepelné poškodenie v dôsledku výraznej metabolickej aktivity tak ľahko nehrozí.

Ďalšou vlastnosťou cytosólu je to, že voda je univerzálne prostredie pre biochemické reakcie. Veľkosť molekúl vody, veľká kyslíková elektronegativita, ľahká protonizácia vodíka a schopnosť tvoriť vodíkové mostíky poskytujú dostatočne flexibilné prostredie pre mnohé typy chemických reakcií. Poskytovať priestor pre biochemické procesy je najdôležitejšou schopnosťou cytosólu. Prebiehajú v ňom malé biochemické reakcie, zložité enzymatické cykly aj komplexné biochemické dráhy. Spomenúť možno glykolýzu, syntézu bielkovín, hydrolytické procesy a mnohé ďalšie. 

V cytosóle látky ľahko difundujú, takže vnútrobunkový transport je pre mnohé molekuly rýchly a nenáročný. Tekutosť cytosólu takisto umožňuje nielen pohyb v ňom, ale i pohyb jeho samotného, spolu s presunom organel, ktoré obklopuje - tieto pohyby sa označujú ako prúdenie cytoplazmy.

Zdroje
------

1. ↑  cytosólhyaloplazma. In: ŠALING, Samo; IVANOVÁ-ŠALINGOVÁ, Mária; MANÍKOVÁ, Zuzana. *Veľký slovník cudzích slov*. 2. rev. a dopl. vyd. Veľký Šariš : SAMO-AAMM, 2000. 1328 s. ISBN 80-967524-6-4. 227
2. 1 2 3 4  bunka. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2001. 686 s. ISBN 80-224-0671-6. Zväzok 2. (Bell – Czy), s. 380.
3. ↑  MUCHOVÁ, J. et al. Lekárska chémia (2021)  Archivované 2021-12-02 na Wayback Machine, S. 60
4. 1 2 3  BARANEC et al.: Botanika
5. ↑  MUCHOVÁ, J. et al. Lekárska chémia (2021)  Archivované 2021-12-02 na Wayback Machine, S. 49
6. ↑
7. ↑   *Atlas: štruktúru cytoplazmy 1* [online]. Kvetena-sk.com, [cit. 2021-03-30]. Dostupné online.
8. ↑  BOLEČEK, Peter. *Biológia : pomôcka pre maturantov a uchádzačov o štúdium na vysokých školách*. 1. vyd. Nitra : Enigma, 2010. 406 s. ISBN 978-80-89132-95-9. S. 17,18.
9. ↑  Radovan Malina: Všeobecná zoológia – zdroj, z ktorého (pôvodne) čerpal tento článok.
10. 1 2 3 4  STÖCKER, Friedrich W.; DIETRICH, Gerhard. *Brockhaus-ABC Biologie (A - Me. Bd. 1)*. [s.l.] : Brockhaus, 1986. 1012 s. ISBN 978-3-325-00073-3. S. 350.
11. ↑  matrix. In:  *Slovník súčasného slovenského jazyka*. Ed. Alexandra Jarošová. Zväzok M – N. Bratislava : Veda, 2015. 1103 s. Dostupné online. ISBN 978-80-224-1485-2.
12. 1 2  matrix. In:  *Slovník cudzích slov : akademický*. 2. dopl. a upr. slovenské vyd. Bratislava : Slovenské pedagogické nakladateľstvo – Mladé letá, 2005. 1054 s. Dostupné online. ISBN 80-10-00381-6.
13. ↑  EDITORS, B. D.. *Biology Dictionary* [online]. 2017-03-20, [cit. 2021-03-30]. Dostupné online. (po anglicky)

* Radovan Malina: Všeobecná zoológia – zdroj, z ktorého (pôvodne) čerpal tento článok.

  


| * z
* d
* u
Organely a štruktúry bunky |
| --- |
| Všeobecné štruktúry | nukleoid • bunkové jadro (jadierko, karyolema) • cytoplazma • cytosól • biologická membrána • cytoplazmatická membrána • bunková stena • plazmodezma • cytoskelet • ribozóm • bičík • riasinka • peroxizóm |
| Semiautonómne organely | mitochondria (krista, matrix) • hydrogenozóm • mitozóm • plastid (chloroplast, stróma, tylakoid) |
| Endomembránový systém | endoplazmatické retikulum • Golgiho aparát • lyzozóm • vakuola • vezikul • inklúzia |
| Bunkové delenie | deliace vretienko • centrozóm • centriola |